Караев Өмүркул
Караев Өмүркул [1930, Фрунзе (азыркы Чүй) облусу, Чүй району, Сайлык кыштагы – 19. 9. 2002, Бишкек] – тарыхчы, тарых илимдеринин доктору (1984), профессор (1994). 1953-жылы КМУну бүткөн. 1952–58-жылдары Ош Облусунун мектептеринде мугалим, 1963–87-жылы Кыргыз ССР Илимдер академиясынын Тарых институтунда кенже, улук, жетектөөчү илимий кызматкер, сектор башчысы, 1987–94-жылдары Кол жазмалар жана жарыялоо бөлүмүнүн башчысы, 1994–2002-жылдары Сектор башчысы болуп иштеген. Эмгектери байыркы жана о. кылымдагы кыргыз тарыхынын маселелерине, анын ичинде Моголстандын тарыхын изилдөөгө арналган жана кыргыз элинин этнос болуп түзүлүшү, анын тарыхый хроникаларын аныктоодо сунуш кылган жаңы көз караштары бир топ талаш маселелерди чечүүдө маанилүү болуп эсептелет. Ө. Караев – кыргыз илимпоздорунун ичинен алгачкы араб таануучу. 50дөн ашуун илимий эмгектин (4 монография, 1 китеп) автору. Эмгектери: Арабские и персидские источники IX–XII вв. o киргизах и Киргизии. Ф., 1968; Арабо-персидские источники о тюркских народах. Ф., 1973; История Караханидского каганата (X – начало XIII вв.). Ф., 1983; Чагатайский улус, государство Хайду, Моголистан. Б., 1994. 
Инсандар

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9